**Národná rada Slovenskej republiky**

**IV. volebné obdobie**

(N á v r h)

Zákon

**z ............ 2008,**

**ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení zákona č. 58/1999 Z. z., zákona č. 181/1999 Z. z., zákona č. 356/1999 Z. z., zákona č. 224/2000 Z. z., zákona č. 464/2000 Z. z., zákona č. 241/2001 Z. z., zákona č. 98/2002 Z. z., zákona č. 328/2002 Z. z., zákona č. 422/2002 Z. z., zákona č. 659/2002 Z. z., zákona č. 212/2003 Z. z., zákona č. 178/2004 Z. z., zákona č. 201/2004 Z. z., zákona č. 365/2004 Z. z., zákona č. 382/2004 Z. z., zákona č. 727/2004 Z. z., zákona č. 732/2004 Z. z., zákona č. 69/2005 Z. z., zákona č. 623/2005 Z. z., zákona č. 342/2007 Z. z., zákona č. 513/2007 Z. z. a zákona č. 61/2008 Z. z. sa mení a dopĺňa takto:

1.      V § 91 ods. 3 sa na konci pripája táto veta: „Príslušníkovi Policajného zboru v stálej štátnej službe možno v osobitných prípadoch priznať osobný príplatok až do výšky 50 % súčtu funkčného platu a hornej hranice prídavku za výsluchu rokov.“.

2.      V § 103 odsek 2 znie:

      „(2) Ak je príslušníkovi Policajného zboru nariadená služobná pohotovosť podľa § 69, patrí mu za každú hodinu tejto pohotovosti peňažná náhrada vo výške

a)   0,30 % priznaného funkčného platu podľa § 84 ods. 2 písm. a), ak ide o pohotovosť vykonávanú v mieste výkonu štátnej služby,

b)   0,15 % priznaného funkčného platu podľa § 84 ods. 2 písm. a), ak ide o pohotovosť vykonávanú v mieste trvalého pobytu alebo prechodného pobytu alebo na inom dohodnutom mieste,

c)   0,10 % priznaného funkčného platu podľa § 84 ods. 2 písm. a), ak ide o pohotovosť vykonávanú s možnosťou použitia mobilných prostriedkov spojenia.“.

3.      V § 287d ods. 1 sa slová „§ 91 ods. 2“ nahrádzajú slovami „§ 91 ods. 2 a 3“.

4.      V § 287d ods. 3 sa za slová „§ 91 ods. 1 a 3“ vkladajú slová „prvá veta“.

5.     Príloha č. 1a znie:

                                                                                                          „Príloha č. 1a

                                                                                                            k zákonu č. 73/1998 Z. z.

## **CHARAKTERISTIKA PLATOVÝCH TRIED PRÍSLUŠNÍKOV**

**POLICAJNÉHO ZBORU**

1. PLATOVÁ TRIEDA

Kvalifikačný predpoklad: úplné stredné vzdelanie

Kvalifikačná požiadavka policajného vzdelania: základné policajné vzdelanie

Samostatné rutinné činnosti s premenlivými informáciami, zvládnuteľné v rámci existujúcich štandardov alebo zaužívaného postupu so stanovenými výstupmi s bežnou psychickou a fyzickou záťažou, s pracovnými vzťahmi v rámci jedného pracovného kolektívu; príprava podkladov na rozhodovanie, príprava rozhodnutí a vydávanie rozhodnutí v rámci správneho konania; štúdium za účelom získania policajného vzdelania.

2. PLATOVÁ TRIEDA

Kvalifikačný predpoklad: úplné stredné vzdelanie

Kvalifikačná požiadavka policajného vzdelania: základné policajné vzdelanie

Samostatné rutinné odborné činnosti s premenlivými informáciami, zvládnuteľné v rámci existujúcich štandardov alebo zaužívaného postupu so stanovenými výstupmi; príprava podkladov na rozhodovanie, príprava rozhodnutí a vydávanie rozhodnutí v rámci ucelených agend; zabezpečovanie časti zverenej agendy vyžadujúce koordináciu prác v rámci služobného úradu;  štúdium za účelom získania vysokoškolského vzdelania prvého a druhého stupňa na  Akadémii Policajného zboru;  riadenie a organizácia čiastkových úsekov so zodpovednosťou za výsledky práce ovplyvňujúce činnosť  pracovného kolektívu.

3. PLATOVÁ TRIEDA

Kvalifikačný predpoklad: úplné stredné vzdelanie

Kvalifikačná požiadavka policajného vzdelania: špecializované policajné vzdelanie

Samostatné odborné činnosti pri príprave  podkladov na rozhodovanie, príprava rozhodnutí a vydávanie rozhodnutí v rámci ucelených agend; samostatný výkon agend spravidla s novými premenlivými informáciami s väzbami aj mimo súboru vykonávaných činností, ktoré sa spracúvajú podľa štandardizovaných postupov vyžadujúce spoluprácu v rámci služobného úradu i mimo neho; riadenie a organizácia rámcových úsekov so zodpovednosťou za výsledky činnosti s dôsledkami na iné úseky v rámci služobného úradu.

4. PLATOVÁ TRIEDA

Kvalifikačný predpoklad: úplné stredné vzdelanie, vyššie odborné vzdelanie

Kvalifikačná požiadavka policajného vzdelania: špecializované policajné vzdelanie

Samostatné odborné činnosti spojené s požiadavkou voľby správneho postupu z viacerých možných riešení, s novými premenlivými informáciami vykonávané podľa metodických predpisov so stanovenými výstupmi; príprava podkladov na rozhodovanie, príprava rozhodnutí a vydávanie rozhodnutí v rámci ucelených agend vo vymedzenom úseku služobných činností v  služobných úradoch;  výkon kontroly; riadenie a organizácia rámcových úsekov so zodpovednosťou za rozhodovanie a výsledky práce s dôsledkami na úseky v rámci služobného úradu i mimo neho.

5. PLATOVÁ TRIEDA

Kvalifikačný predpoklad: vysokoškolské vzdelanie prvého stupňa

Kvalifikačná požiadavka policajného vzdelania: špecializované policajné vzdelanie

Samostatné odborné činnosti spojené s požiadavkou voľby správneho postupu z viacerých možných riešení, s novými premenlivými informáciami vykonávané podľa metodických predpisov so stanovenými výstupmi vyžadujúce spoluprácu pri riešení rôznorodých úloh v rámci služobného úradu i mimo neho alebo s dôsledkami na služobný úrad i mimo neho;

príprava podkladov na rozhodovanie, príprava rozhodnutí a vydávanie rozhodnutí v rámci ucelených agend vo vymedzenom úseku služobných činností v  služobných úradoch;  tvorba opatrení v príslušnom odbore podľa zákonných splnomocnení s regionálnou pôsobnosťou; riadenie a organizácia špecializovaných činností, prípadne činností, ktoré sú dôležitou súčasťou širších procesov; výkon kontroly.

6. PLATOVÁ TRIEDA

Kvalifikačný predpoklad: vysokoškolské vzdelanie druhého stupňa

Kvalifikačná požiadavka policajného vzdelania: špecializované policajné vzdelanie

Samostatné odborné špecializované  činnosti vykonávané podľa individuálne stanovených postupov vopred neurčeným spôsobom vyžadujúce špeciálne konzultácie v rámci služobného úradu i mimo neho; činnosti vyžadujúce systémový prístup so samostatným výberom postupov a spôsobov riešení majúce dôsledky na viaceré subjekty; príprava podkladov na rozhodovanie, príprava rozhodnutí a vydávanie rozhodnutí vo vymedzenom úseku služobných činností v  služobných úradoch;  tvorba opatrení  podľa zákonných splnomocnení s regionálnou pôsobnosťou; riadenie, organizácia a koordinácia častí zložitých systémov vyžadujúce špeciálne konzultácie v rámci služobného úradu i mimo neho; výkon kontroly.

 7. PLATOVÁ TRIEDA

Kvalifikačný predpoklad: vysokoškolské vzdelanie druhého stupňa

Kvalifikačná požiadavka policajného vzdelania: špecializované policajné vzdelanie

Samostatné odborné špecializované činnosti spočívajúce najmä v zložitej analytickej činnosti, pri príprave podkladov na rozhodovanie, príprave rozhodnutí a vydávanie rozhodnutí; samostatné odborné špecializované činnosti s rozsiahlymi väzbami medzi rôznymi úsekmi činnosti; normotvorná a metodická činnosť na úrovni ústredného orgánu;

kontrolná alebo inšpekčná činnosť na úrovni  ústredného orgánu; riadenie, organizácia a koordinácia zložitých systémov s rozsiahlymi vnútornými aj vonkajšími väzbami s dôsledkami za rozhodovanie.

  8. PLATOVÁ TRIEDA

Kvalifikačný predpoklad: vysokoškolské vzdelanie druhého stupňa

Kvalifikačná požiadavka policajného vzdelania: špecializované policajné vzdelanie

Vysoko špecializované odborné činnosti alebo zložité analytické činnosti s medzinárodným prvkom pri príprave podkladov na rozhodovanie, príprava rozhodnutí a vydávanie rozhodnutí; koncepčné, metodické a koordinačné  činnosti na úrovni ústredného orgánu, výsledkom ktorých sú riešenia zásadného charakteru s celoštátnym alebo medzinárodným dosahom; normotvorná  činnosť legislatívnych opatrení  na úrovni ústredného orgánu; kontrolná a inšpekčná činnosť na úrovni ústredného orgánu vrátane vydávania rozhodnutí; riadenie, organizácia a koordinácia komplexu zložitých systémov s rozsiahlymi vnútornými aj vonkajšími väzbami s dôsledkami za rozhodovanie.

9. PLATOVÁ TRIEDA

Kvalifikačný predpoklad: vysokoškolské vzdelanie druhého stupňa

Kvalifikačná požiadavka policajného vzdelania: špecializované policajné vzdelanie

Tvorba štátnej politiky vrátane riadiacej, koncepčnej  a normotvornej činnosti, organizácia a koordinácia celoštátneho alebo medzištátneho systému s najširšími vonkajšími a vnútornými väzbami na ďalšie zložité   a rozsiahle systémy rôznych odborov a smerov s vydávaním rozhodnutí  s celoštátnym alebo medzinárodným dosahom v príslušnej oblasti  na úrovni ústredného orgánu;

**Čl. II**

Tento zákon nadobúda účinnosť 1. augusta 2008.

**Dôvodová správa**

Všeobecná časť

Dňa 13. februára 2008 bola schválená novela zákona o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, ktorá podstatným spôsobom zmenila odmeňovanie príslušníkov Policajného zboru. Táto zmena reagovala na potrebu prispôsobiť systém odmeňovania príslušníkov Policajného zboru na rôznorodosť úloh, ktoré zabezpečujú pri výkone služby.

Aplikácia zákona preukázala odôvodnenosť uvedených zmien v odmeňovaní príslušníkov Policajného zboru, avšak v praxi sa ukázala potreba vykonať ešte niektoré úpravy. Konkrétne ide o stanovenie príplatku za pohotovosť, ponechanie možnosti ministrovi vnútra, tak ako je to v prípade najvyšších funkcionárov iných zložiek, ktoré patria do pôsobnosti zákona, priznať v osobitných prípadoch zvýšený osobný príplatok a úpravu charakteristík platových tried príslušníkov Policajného zboru.

Predložený návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, ako aj s medzinárodnými zmluvami a medzinárodnými dokumentmi, ktorými je Slovenská republika viazaná.

**Doložka finančných, ekonomických, environmentálnych vplyvov,**

**vplyvov na zamestnanosť a podnikateľské prostredie**

1. Návrh zákona nebude mať dopad na štátny rozpočet, rozpočty obcí a vyšších územných celkov.
2. Návrh zákona nebude mať dopad na obyvateľov a hospodárenie podnikateľskej sféry a iných právnických osôb.
3. Návrh zákona nebude mať vplyv na životné prostredie
4. Návrh zákona nebude mať vplyv na zamestnanosť.
5. Návrh zákona nebude mať vplyv na podnikateľské prostredie

**DOLOŽKA  ZLUČITEĽNOSTI**

**právneho predpisu**

**s právom Európskych spoločenstiev a právom Európskej únie**

**1.            Predkladateľ právneho predpisu:**

poslanec Národnej rady Slovenskej republiky

**2.         Názov návrhu právneho predpisu:**

zákon, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov

**3.         Problematika návrhu právneho predpisu:**

a)  nie je upravená v práve Európskych spoločenstiev,

b)   nie je upravená v práve Európskej únie,

c)   nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na to, že problematika návrhu právneho predpisu nie je v práve Európskych spoločenstiev a Európskej únie upravená, je bezpredmetné vyjadrovať sa k bodom **4.**, **5.** a **6.**

**Osobitná časť**

**K čl. I**

K bodu 1

Zámerom je upresnenie ustanovenia o osobnom príplatku. Úprava nadväzuje na predchádzajúce doplnenie znenia zákona s cieľom ustanovenia dispozície pre ministra vnútra, aby v odôvodnených prípadoch bola možnosť priznávať osobný príplatok do výšky 50 %.

K bodu 2

Pri aplikácii ostatnej novely bola zistené chybné nastavenie náhrady za pohotovosť, a preto je potrebné túto zložku upraviť z hľadiska jej primeranosti.

K bodom 3 a 4

Ide o legislatívno-technické úpravy súvisiace so zmenou v bode 1.

K bodu 5

Ustanovuje sa nová príloha č.1a obsahujúca charakteristiku platových tried príslušníkov Policajného zboru, v ktorej sú spresnené činnosti vykonávané príslušníkmi Policajného zboru v jednotlivých platových triedach.

**K čl. II**

Účinnosť zákona sa navrhuje s ohľadom na predpokladanú dĺžku legislatívneho procesu.